google/wiki40b huggingface dataset:
Factorio

Žaidimas

Žaidimas yra dviejų dimensijų grafikos, žaidėjas savo veikėją ir žemėlapį mato kampu iš viršaus, izometrine perspektyva. Veikėjas pradeda žaidimą turėdamas vos kelis įrankius ir šiek tiek resursų, kurių pagalba turi pasidaryti pirmąją industrinę įrangą – anglimi kūrenamas rūdos kasyklas ir liejyklas ir kt., kas leis jam gauti daugiau resursų, kuriuos vėl galės investuoti į dar didesnį resursų išgavimą. Svarbią vietą užima moksliniai išradimai, į kuriuos taip pat investuojami resursai. Išradimai leidžia gamintis kokybiškesnę įrangą ar visai naujus dalykus, pvz., krovininius ar statybinius robotus, traukinius ir t. t. Dauguma įrangos kaip kurą naudoja anglį, o vėliau – varomi elektra, kuri gali būti gaminama keliais būdais: saulės jėgainėse, anglimi kūrenamose elektrinėse ar, žymiai vėliau žaidime, atominėse elektrinėse. Beveik visa įranga kažkiek teršia gamtą, ir pasiekus tam tikrą taršos lygį, vietiniai planetos gyvūnai tampa agresyvūs ir puldinėja taršos šaltinius, t. y. žaidėjo fabrikus. Taip pat padidėjęs užterštumo kiekis sąlygoja jų mutacijas, daro vis stipresniais.
Factorio žemėlapis yra procedūriškai generuojamas ir begalinio dydžio.

Modifikacijos

Mėgėjai Lua kalba gali programuoti žaidimui praplėtimus, pvz., naujus fabrikus, įdėti naujus resursus ar daryti kitus pakeitimus. Modifikacijas galima laikyti Factorio serveryje, iš kur juos galima rasti ir norint parsisiųsti tiesiai per žaidimo programą.

Įvertinimas

Factorio susilaukė daugiausia teigiamų įvertinimų iš žaidimų kritikų, ypač žaidimų portalų Rock, Paper, Shotgun ir Eurogamer.
2017 m. pabaigos duomenimis, buvo parduota virš 1,2 milijono žaidimo kopijų.
Factorio nuolat išlaiko vieną iš aukščiausių žaidėjų skiriamų reitingų Steam platformoje (apie 98% įvertinimų teigiami).
Kletas Julius Koreva

Biografija

Gimė ir augo Panevėžiuko dvare. 1859 m. baigė Sankt Peterburgo miškininkystės institutą. Prasidėjus sukilimui, nuo 1863 m. vasario buvo Trakų apskrities karinis viršininkas. Apskrityje organizavo sukilėlių būrius. 1863 m. kovo mėn. pateko į pasalą. Paimtas į nelaisvę. Karo lauko teismo nuosprendžiu sušaudytas.
Kambrė

Istorija

Senovės Romos laikais vietovė vadinta  Cameracum. Nuo 445 m. Frankų imperijos sudėtyje. Nuo VI a. pabaigos – vyskupijos centras. Nuo 926 m. priklausė Šventajai Romos imperijai. 870 m. miestą sudegino normanai. Nuo 1076 m. formaliai gavo savivaldos teises, tačiau dėl jų miestiečiai kelis amžius kovojo su vietos vyskupija. XV a. Kambrė išgarsėjo kaip regiono muzikos centras. 1508 m. mieste sudaryta vadinamoji Kambrė lyga – popiežiaus, Prancūzijos karaliaus Liudviko XII, Šventosios Romos imperijos ir Aragono karalystės sąjunga prieš Venecijos respubliką. Nuo 1678 m. – Prancūzijos dalis. Smarkiai nukentėjo per Pirmąjį ir Antrąjį pasaulinius karus. 1917 m. lapkričio 20 d. Kambrė mūšyje pirmą kartą masiškai panaudoti tankai.

Architektūra

Kambrė išliko daug architektūros paminklų- dveji miesto vartai, XVI a. tvirtovė, Dievo Motinos katedra, XVII a. Vyskupų rūmai, kelios bažnyčios, miesto rotušė.
Alytaus mūšis

Mūšio eiga

Vokiečių tankai į Alytų įsiveržė birželio 22 d. pusiaudienį. Dėl staigaus vokiečių puolimo sovietai tiltų per Nemuną nebuvo spėję susprogdinti, nes laukė kol pravažiuos visi sovietų daliniai. Pietiniu Alytaus tiltu pravažiavus 20 vokiečių tankų sovietai pasislėpę miške pradėjo atakuoti. Prie šiaurinio Antano Juozapavičiaus tilto sovietai leido pravažiuoti daliai vokiečių tankų ir kai šie pradėjo pamažu kilti į statų šlaitą pradėjo ataką. Rytiniame Nemuno krante tankai šaudė vienas į kitą iš keliasdešimties ar keliolikos metrų atstumo. Sovietai stengėsi atkovoti tiltus ir su savo galingesniais tankais tai darė pakankamai sėkmingai, tačiau vokiečiai sovietus apšaudydavo artilerija ir bombonešiais iš oro. Mūšis aprimo tik apie 23 val. vakaro, o birželio 23 d. rytą sovietų tankų divizija ėmė trauktis Vilniaus link. Alytuje ir jo apylinkėse vokiečiai suskaičiavo 82 pašautus ir paliktus sovietų tankus (sovietų šaltiniuose pripažįstama praradus apie 90), tuo tarpu vokiečiai prarado vos 11 tankų.
Trečią karo dieną per pietinį Alytaus Kaniūkų tiltą važiavęs Lietuvos karo žvalgybos karininkas Bronius Aušrotas šitaip aprašė savo regėtą vaizdą: Pervažiavus tiltą per Nemuną, teko kopti apie 100 metrų ar daugiau į gana statų kalnelį. Kai pasiekėme to kalnelio plokštumą, pamatėm tikrą tankų kapinyną. Abipus kelio, vedančio į Daugus ir Valkininkus, kitapus kelio griovio stovėjo keli iš šakų padaryti ir į žemę įsmeigti kryžiai su žuvusių karių pavardėmis ir jų turėtais laipsniais. Mūsų automobilis sustojo. Mes išlipę skaičiavome priešų ir savų tankų nuostolius. Kiek pamenu, man pavyko suskaičiuoti apie 30 sovietų T-34 ar panašaus tipo tankų. Vokiškų „Panterų“ ar panašaus modelio tankų buvo apie 12.
Sikstas IV

Biografija

F. Roverė gimė 1414 m. liepos 21 d. nusigyvenusių bajorų šeimoje Savonoje netoli Genujos. Įstojo į Pranciškonų vienuolių ordiną, kuris pasiuntė jį studijuoti teisę į Padują ir Boloniją. 1464 m. tapo ordino generolu, 1467 m. – kardinolu. Buvo kelių bažnytinės teisės traktatų autoriumi.
Bhaktisūtra

Bhaktisūtra, Bhakti-Sūtra (skr. नारद भक्ति सूत्र = nārada bhakti sūtra) – Naradai priskiriamas veikalas apie meilę Dievui ir jo garbinimą.
Bhaktisūtra sudaryta iš 84 sūtrų (kai kurios iš jų yra labai nedidelės apimties), kuriose nekalbama nei apie artimo, nei apie kūniškąją meilę. Pasitelkiant aforizmus, tvirtinama, kad mūsų laikams tinkamiausias kelias esąs bhakčio kelias. Narada teigė, kad gyvenimui pilnatvę galinti suteikti tik Dievo meilė, kad ji esanti svarbiausias žmogaus tikslas.
Didžiojoje dalyje Bhaktisūtros leidimų pateikiami dvasinių mokytojų komentarai, be kurių šios sūtros būtų sunkiai suprantamos.
Ford Expedition

2007

2007 m. visureigis buvo dar kartą atnaujintas. Expedition platforma buvo pakeista į Ford T1 platformą. 2007 m. modelis buvo pristatytas Hiustono automobilių parodoje, nes 20 % visų Expedition modelių yra parduodama Teksase. Kaip ir ankstesni modeliai visureigis naudojo 5,4 l Triton V8 variklį, turintį 300AG ir 365 lbf·ft (495 N·m) sukimo momentą. Visureigis gali vežti iki 4,130 kg (9,100 lb). 4,6 litrų benzino-elektros hibridas ir/arba 4,4 litrų V8 dyzelinis variklis gali pasirodyti prekyboje ateityje.
Raudonžiedis berutis

Biologija

Tai daugiametis žolinis augalas. Šakniastiebis šliaužiantis. Stiebas status, šakotas arba ne, 10–40 cm aukščio, apvalus, apaugęs plaukeliais, su violetiniais ruoželiais. Lapai tankūs, pailgai elipsiški, 15–50 mm ilgio ir 4–20 mm pločio, ploni, bekočiai. Apatiniai lapai su stambiais, bukais danteliais, apaugę plaukeliais, plunksniškai gysloti.
Žiedai 8–10 mm ilgio, trumpakočiai, po 1–4 susitelkę į menturius. Taurelė vamzdiška arba varpiška, žalia arba violetinė, apaugusi gauruotais liaukiniais plaukeliais, su smailiais danteliais. Vainikėlis purpuriškai raudonas, rečiau baltas, dvigubai ilgesnis už taurelę.
Žydi liepos–rugpjūčio mėnesiais. Vaisius – riešutėlis, apie 1 mm ilgio, tinkliškai raukšlėtas. Dauginasi vegetatyviškai ir sėklomis.

Paplitimas ir augavietės

Paplitęs Europoje, Vidurinėje Azijoje, Vakarų Sibire. Lietuvoje labai retas.
Auga drėgnose pievose, grioviuose, balose, pakrantėse.

Naudojimas

Vaistinis, turi eterinių aliejų, rauginių medžiagų. Anksčiau buvo vartojamas kaip antiseptinė ir tonizuojanti priemonė askaridėms varyti, taip pat nuo maro ir plaučių ligų.

Apsauga ir nykimo priežastys

Į Lietuvos saugomų augalų sąrašus rūšis įrašyta nuo 1962 m. Prie nykimo prisideda atvirų pakrančių užaugimas nendrėmis ir krūmais, vandens erozija.
Motiejus Simonaitis

Biografija

Gimė Puodžiškės kaime (dabartinio Lazdijų rajono Kučiūnų seniūnijoje). Baigė Seinų kunigų seminariją (?). 1899 m. paskirtas Punsko Švenčiausios Mergelės Marijos Dangun Ėmimo bažnyčios klebonu, pakeisdamas pasenusį Simoną Norkų-Narkevičių. Buvo paskirtas Seinų dekanato, apėmusio dvylika kaimyninių parapijų, dekanu. Seinų vyskupo Antano Baranausko paragintas, bažnyčioje įrengė ąžuolinį neogotikinį altorių, kurio Švč. Mergelės Marijos ir Šv. Kazimiero skulptūros buvo pagamintos Prancūzijoje. Kunigo pastangų dėka aikštė priešais bažnyčią išgrįsta akmenimis.
1908 metai buvo ypatingi Punsko parapijos gyvenime. Dalis parapijiečių nusprendė atsiskirti ir toliau melstis Beceilų bažnyčioje. Kunigas Simonaitis pritarė tokiam žingsniui, dovanojo naujai parapijai bažnyčios inventorių. Po paskutinį kartą vykusių pamaldų punskiečiai palydėjo išeinančius iki būsimos parapijos ribų, o besijaučiantys lenkais nuėjo toliau Beceilų link. Netrukus Motiejus Simonaitis pradėjo sakyti pamokslus tik lietuviškai.
Simonaitis agitavo steigti lietuviškas mokyklas, organizavo vakarinius švietimo kursus suaugusiems. Jo pastangų dėka susikūrė Vartotojų kooperatyvas ``Dzūkas``, Blaivybės draugija. Kunigas buvo linksmo būdo, žmonių mėgiamas ir gerbiamas. 1906 m. gruodžio 16 d. įkurta ``Žiburio`` organizaciją. Skyriaus, o jame įsiregistravo 76 žmonės, pirmininku išrinktas Motiejus Simonaitis. Jis Punske atidarė knygyną, mokė aplinkinių kaimų gyventojus ūkininkauti.
1917 metais buvo Suvalkų apskrities delegatu Vilniaus konferencijoje, kuri išrinko Lietuvos Tarybą, paskelbusią šalies Nepriklausomybę. Grįžęs iš Vilniaus, kartu su bendraminčiais Petru Pacenka ir Kazimieru Mielkumi 1919 m. lapkričio 15 d. valstiečių mitingo metu paskelbė apie lietuviško Punsko valsčiaus įkurimą. Lenkams užgrobus Punską, valsčiaus administracija persikėlė į Lietuvą ir lietuviška veikla užgeso. Kunigas toliau liko dirbti sielovados darbą Punsko parapijoje ir prašė žmonių melstis. Netrukus lenkų administracinės valdžios buvo suimtas ir įkalintas. Grįžo labai prislėgtas, sirguliavo ir 1922 metais mirė.
Pula

Istorija

Vėliausiai nuo V a. pr. m. e. Puloje gyveno ilyrai, o nuo 177 m. pr. m. e. Pulą ir apylinkes užėmė romėnai. 43 m. Pula tapo romėnų kolonija, o vėliau visos Istrijos administraciniu ir prekybiniu centru. Miestas suklestėjo, jame pastatytas amfiteatras, triumfo arka, Augusto šventykla. 425 m. tapo vyskupystės centru. Po Romos imperijos iširimo pateko į Bizantijos imperijos, nuo XII a. – Venecijos įtaką.
Nowa encyklopedia powszechna PWN

Naujoji visuotinė enciklopedija (lenk. Nowa encyklopedia powszechna PWN) – lenkų kalba išleista enciklopedija.
Nowa encyklopedia powszechna PWN išleido Lenkijos mokslų leidykla.
Irako vėliava

Dabartinė Irako vėliava – trispalvė vėliava, kurią sudaro trys vienodo pločio juodos, baltos ir raudonos spalvos juostos. Vidurinėje juostoje žaliomis kufiškomis arabų raidėmis yra įrašyta Alach akbar. Vėliava įteisinta 2008 m. sausio 22 d.
Servijus Sulpicijus Galba

Kilmė ir iškilimas

Servijus Sulpicijus Galba gimė prie Teracinos.
Jo senelis iš tėvo pusės, numatęs jo iškilimą, buvo kilęs iš Servijaus Sulpicijaus Galbos. Galbos tėvas buvo konsulu. Nors buvo žemo ūgio, kuprotas ir vidutiniškas oratorius, tačiau stropus advokatas. Jo motina buvo Mumija Achaika, Katulo anūkė ir Lucijaus Mumijaus Achaiko proanūkė. Jie turėjo vyresnį sūnų vardu Gajus, kuris paliko Romą iššvaistęs didžiąją dalį palikimo ir nusižudė, kai Tiberijus neleido jam dalyvauti provincijų paskirstyme jo metais. Tėvas vedė Liviją Oceliną, kuri įsisūnijo Galbą ir suteikė jam savo vardus, tad Galba vadinosi Lucijum Livijum Ocela iki tampant imperatoriumi.
Jis buvo iš kilmingos šeimos ir labai turtingas, bet nesusijęs giminystės ryšiais ar per įsūnijimą su pirmais šešiais cezariais. Jaunystėj jis buvo išskirtinių sugebėjimų jaunuolis ir sakoma, kad Augustas ir Tiberijus jam pranašavo aukštą padėtį.
Galba buvo pretorius 20 m. ir konsulu 33 m. Jis nusipelnė geros reputacijos Afrikos, Galijos ir Ispanijos provincijose dėl karinių sugebėjimų, griežtumo ir bešališkumo. Po Kaligulos mirties jis atsisakė draugų kvietimo užimti sostą ir ištikimai tarnavo Klaudijui. Per pirmą Nerono valdymo pusę buvo pensijoje iki 61 m., kai imperatorius jam suteikė Tarakono Ispanijos provinciją.
68 m. Galbai buvo pranešta, kad Neronas norėjo jį nužudyti, o Julijus Vindeksas sukėlė maištą Galijoje. Jis manė pasekti Vindekso pavyzdžiu, bet jo pralaimėjimas ir mirtis atnaujino abejones. Žinia, kad Nimfidijus Sabinas, pretorių prefektas, linksta į Galbos pusę pagerino jo nuotaiką. Iki tol drįsęs save vadinti senato ir Romos žmonių legatu, po Nerono savižudybės pasivadino cezariu ir išžygiavo į Romą.
Nimfidijus Sabinas prieš atvykstant Galbai norėjo užimti valdžią, bet nesulaukė pretorių palaikymo ir buvo nužudytas. Kai lapkričio mėn. Galba pasiekė Romą, jį pasitiko kareiviai su reikalavimais. Galba daugelį jų nužudė.
Vitorijos mūšis

Padėtis prieš mūšį

Po Salamankos mūšio Velingtonas ėmė vadovauti jungtinėms britų, portugalų, ispanų pajėgoms. 1813 m. vasarą jis pradėjo žygį per šiaurės Ispanija link Prancūzijos pasienio. Ispanijos karalius Žozefas Bonapartas nesprendė užkirsti jam kelią.
Brodnica

Istorija

Gyvenvietė vokiečių įkurta 1262 m. ir pavadinta Strazburgu. Miesto statusą gavo 1298 m. Prūsijos karalystei atiteko 1772 m. Lenkijai atiteko 1920 m.
Murata

Simboliai

Oficiali gėlė – Osmanthus, medis – Phasianus versicolor.
San Andreas (GTA)

Grand Theft Auto

San Andreas pirmą kartą buvo pristatytas žaidime Grand Theft Auto. Miesto geografija ir išdestymas labai priminė San Francisko miestą. Žaidimą sudarė didelis uostas, ligoninės ir metro. Žaidime buvo dublikuojami skirtingi San Francisko rajonai, kurie buvo vadinami panašiais į tikrovėje egzistuojancių rajonų pavadinimais.

Grand Theft Auto: San Andreas

San Andreas Grand Theft Auto: San Andreas žaidime jau buvo ne miestas, o valstija, kuri savo geografija ir išsidėstymu labai priminė Kalifornijos ir Nevados valstijas. Valstija buvo visiškai nepanaši į savo pirmtaką. San Andreas valstiją sudarė trys dideli miestai:

Los Santos

Los Santos yra tikslus Los Andželo miesto prototipas. Tai didžiausias San Andreas valstijos miestas. Los Santos miestas įsikūręs pietinėje San Andreas dalyje. Tai miestas pilnas įvairių žmonių ir kontrastiškai skirtingų rajonų. Rytinis Ganton, Rytų Los Santos ir šiaurrytinis Las Colinas rajonai yra pilni gaujų. Tačiau patys skurdžiausi rajonai yra Willowfield ir El Corona, abudu esantys pietryčiuose ir pagrinde yra Idlewood, esantis rytuose. Tuo tarpu turtingiausieji rajonai yra Mulholland, Vinewood ir Rodeo žiba prabanga ir aukštų pasatų gausybe.

San Fierro

San Fierro yra tikslus San Fransisko miesto prototipas. San Fierro miestas įsikūręs vakarinėje San Andreas dalyje. Tai miestas pilnas staigių gatvių šlaitų. Į pietus nuo miesto stovi didžiausias žaidime Chiliad kalnas ir mažas Angel Pine miestelis, esantis Whetstone apygardoje, šiaurėje yra mažas Bayside miestelis, šiaurės rytuose yra Tierra Robada ir rytuose yra Redo apygarda. Šiame mieste yra vairavimo mokykla, automobilių parduotuvės ir stadionas, kuriame vyksta Kraujo ringo (Bloodring Bowl) lenktynės.

Las Venturas

Las Venturas yra tikslus Las Vegaso miesto prototipas. Las Venturas miestas įsikūręs šiaurinėje San Andreas dalyje. Tai miestas pilnas kazino ir įtakingų mafijų. Į vakarus nuo miesto yra dykuma Bone County, pietinėje miesto dalyje yra miško regionas Red County. Las Venturas mieste yra didelis aerouostas, nemažas kiekis parduotuvių ir kazino. Šis miestas antras pagal dydį San Andreas valstijoje.
Naujoji Anglija

Naujoji Anglija yra Jungtinių Amerikos Valstijų regionas, esantis šalies šiaurės rytų kampe. Naujoji Anglija ribojasi su Atlanto vandenynu, Kanada, ir Niujorko valstija. Regioną sudaro dabartinės Meino, Naujojo Hampšyro, Vermonto, Masačiūsetso, Rod Ailendo ir Konektikuto valstijos.
Anksčiausios Naujojo Pasaulio anglų piligrimų sukurtos gyvenvietės buvo sukurtos būtent Naujojoje Anglijoje 1620 metais, kai buvo įkurta Plimuto kolonija. XVIII amžiaus pabaigoje Naujosios Anglijos kolonijos buvo tarp pirmųjų britų Šiaurės Amerikos kolonijų, pademonstravusių ambicijas tapti nepriklausomomis nuo Britanijos karūnos. Nepaisant to, 1812 metais tos pačios kolonijos pasipriešino karui tarp JAV ir Britanijos.
Naujojoje Anglijoje buvo sukurti pirmieji amerikietiškos literatūros kūriniai. Čia taip pat buvo pradėta teikti nemokamas mokslo paslaugas. XIX amžiuje Naujosios Anglijos valstijos suvaidino itin didelį vaidmenį panaikinant vergiją Jungtinės Valstijose. Tai taip pat buvo pirmasis JAV regionas, paveiktas Pramonės revoliucijos.
Šiais laikais šis regionas garsėja itin dideliu JAV demokratų partijos palaikymu. 1992, 1996, 2004 ir 2008 metų prezidento rinkimuose kiekvienoje šio regiono valstijoje už demokratus balsavo didžioji dauguma rinkėjų. 2000 metų rinkimuose demokratų kandidatas į prezidentus Alas Goras daugumos nesurinko tik Naujojo Hampšyro valstijoje.
Diemedžio ugdymo centras

Istorija

1967 m. rugpjūčio 21 d. Lietuvos TSR Švietimo ministro 1967 m. rugpjūčio 18 d. įsakymu Nr.228 „Dėl Švėkšnos sanatorinės mokyklos-internato įsteigimo“ Švėkšnos internatinė mokykla (veikė 1959-1967 m.) buvo perorganizuota į Švėkšnos sanatorinę mokyklą-internatą ir skirta vaikams, sergantiems psichoneurologinėmis ligomis. Buvo aštuonios klasės, mokėsi 178 mokiniai. Pamokos vyko dvejuose Vilkėno dvaro pastatuose: dvaro rūmuose ir buvusioje arklidėje, kuri buvo pritaikyta mokyklai 1958 m. Mokiniai gyveno naujame keturių aukštų bendrabutyje, pastatytame 1967 m. 1968 m. išleista pirmoji aštuntokų laida. Didesnė dalis mokinių buvo atvykę iš Šilalės ir Šilutės rajonų.
1989 m. šalia bendrabučio pastatyta nauja mokykla. 1988 m. vasaros pabaigoje, mokytojos Reginos Serapinaitės iniciatyva, įkurta tautinių tradicijų puoselėjimo grupė „Želmenėlis“. Mokyklos pavadinimas keistas daugelį kartų - iš Švėkšnos sanatorinės mokyklos-internato į Švėkšnos sanitorinę internatinę mokyklą (1996 m.), į Švėkšnos sanatorinę mokyklą (2005 m.), į Švėkšnos specialiąją mokyklą (2011), į Švėkšnos specialiojo ugdymo centrą (2014 m.), į "Diemedžio" ugdymo centrą (2015). Nuo 2006 m. Švėkšnos sanatorinė mokykla tapo pavaldi Klaipėdos apskrities viršininko administracijai. 2006-2007 mokslo metais mokykloje mokėsi 145 mokiniai, baigė 106. Vaikai buvo atvykę iš 32 Lietuvos savivaldybių. 2008 m. birželio 20 d. Švėkšnos sanatorinėje mokykloje vyko konferencija „Sanatorinė mokykla besikeičiančioje visuomenėje“, skirta sanatorinės mokyklos 40-mečio jubiliejui paminėti.
2010-2015 m. mokykla buvo pavaldi Šilutės raj. savivaldybei, nuo 2015 m. balandžio 1 d. – LR Švietimo ir mokslo ministerijai.

Žymiausi mokytojai

Mokykloje dirbo mokytojai: Juozas Andriekus, B. Būdvytienė, Z. Kanapeckienė, Stasys Poška, Kazimieras Stirbys, D. Ūselienė, J. Vištartienė.
Stanislovas Lopeta

Biografija

1990 m. baigė Kauno politechnikumą, technologas.
UAB „Šilutės modemas“ Vilkaviškio filialo agentas.
Lietuvos socialdemokratų partijos Vilkaviškio rajono skyriaus narys. Nuo 2011 m. Vilkaviškio rajono savivaldybės tarybos narys. 
Bendruomenės „Virbalio vartai“ pirmininkas.
Žmona Irena, vaikai Eglė, Silvija.
Juozas Bagdonas (1866)

Biografija

1878–1886 m. mokėsi Marijampolės gimnazijoje, 1886–1889 m. studijavo mediciną Varšuvos universitete ir 1889–1891 m. Maskvos universitete. Maskvoje dalyvavo slaptos lietuvių studentų draugijos veikloje. 1886 m. pradėjo rašyti „Aušroje“, dalyvavo varpininkų suvažiavimuose. Platino lietuviškus raštus.
1892–1899 m. gydytojas Naumiestyje ir Vilkaviškyje, kartu su Aleksandru Sulkevičiumi platino lenkų socialistų literatūrą, dalyvavo Lenkijos socialistų partijos, vėliau – Lietuvos socialdemokratų partijos veikloje. Vertė Vilhelmo Liebknechto brošiūras. 1893 m. areštuotas ir tardomas dėl brolio Jurgio, pagauto su draudžiamais raštais, vadinamojoje „Sietyno“ byloje. 1896 m. suėmus knygnešį Jašinską, atiduotas policijos priežiūron. Nuo 1897 m. bendradarbiavo leidiniuose „Varpas“, „Ūkininkas“, „Vienybė Lietuvninkų“. Rašė politinėmis ir socialinėmis temomis, pasirašydamas nuolat keičiamais slapyvardžiais; iki 1911 m. spaudoje vartojo per 50 įvairių slapyvardžių. 1897 m. areštuotas ir kalintas Kalvarijos kalėjime. Paleistas už 300 rublių užstatą, slapstėsi, o 1899 m. kovo mėn., gavęs pranešimą, kad yra tremiamas į Viatkos guberniją, pabėgo į užsienį.
1899–1906 m. gyveno Rytų Prūsijoje, Britanijoje, Prancūzijoje, Šveicarijoje, Škotijoje. 1899–1903 ir 1904–1905 m. redagavo „Varpą“, 1904 m. „Ūkininką“, 1901–1903 m. „Naujienas“,  padėjo Alfonsui Moravskiui leisti „Aidą Lietuvos darbininkų gyvenimo“. Dalyvavo rengiant Paryžiaus pasaulinę parodą. Londone organizavo „Šviesos“ draugiją. 1902 m. lapkričio 15 d. dalyvavo Lietuvių demokratų partijos steigiamajame suvažiavime, buvo Lietuvos demokratų partijos CK narys iki 1907 m. 
Gyvendamas Škotijoje, 1905 m. bendradarbiavo dienraštyje „Vilniaus žinios“, išspausdino politinių brošiūrų ir atsišaukimų. 1906 m. grįžęs į Vilnių, 1906–1907 m. redagavo „Lietuvos Ūkininką“, 1907 m. išleido leidinį „Mes ir Lietuvos socialdemokratai“. Nuo 1908 m. rašė į leidinius „Šviesa“, „Litwa“, laikraštyje „Viltis“ tvarkė nuolatinį spaudos apžvalgos skyrių. 
Prasidėjus Pirmajam pasauliniam karui 1914–1918 m. tarnavo kariuomenėje karo gydytoju Vilniuje, Maskvoje. Maskvoje bendradarbiavo lietuvių pabėgėlių leidiniuose „Santara“, „Lietuvių balsas“.
1918 m. grįžo į Lietuvą. 1919–1922 m. Sveikatos departamento direktorius.  1922–1935 m. Vytauto Didžiojo universiteto Medicinos fakulteto profesorius, 1923–1924 m. fakulteto dekanas. 1935 m. įsteigė Lietuvos blaivinimo sąjungą, jos pirmininkas, 1937–1938 m. redagavo žurnalą „Blaivioji Lietuva“, 1938–1940 m. „Blaivybė ir sveikata“ ir atskirai išspausdino keletą tos draugijos leidinių, tarp jų „Kaip kovojama su girtavimu svetur“ (1939 m.). 1944 m. pasitraukė į Austriją, vėliau į Vokietiją, 1948 m. išvyko į JAV. 1979 m. spalio 27 d. jo urna perlaidota Kudirkos Naumiesčio Meištų kapinėse.
Edmontas Karinauskas

Edmontas Karinauskas (1955 m. Klaipėdoje - 2013 m. sausio 3 d. Vilnius) – buvęs Lietuvos futbolininkas.
Pančas

Pančas (angl. Punch) – anglų lėlių teatro personažas. Šmaikštus, suktas mušeika, nugalintis visus savo priešus, neretai ir patį velnią. Kuprotas, kumpanosis, atkištu smakru.
Atsirado XVII a. (1662 m.); XVIII a. tapo svarbiausiu lėlių teatro komiškų spektaklių personažu. Pančo susiformavimui turėjo įtakos italų komedijos del arte personažas Pulčinela bei groteskiniai anglų liaudies komedijos personažai.
The Edge of Glory

Vaizdo klipas

Šios dainos vaizdo klipas buvo filmuojamas 2011 m. gegužės 28-29 dienomis. Vaizdo klipas pirmą kartą parodytas 2011 m. birželio 16 d.

Debiutas

Daina debiutavo į top dešimtuką: Jungtinėse Valstijose, Australijoje, Belgijoje, Kanadoje, Naujojoje Zelandijoje, Norvegijoje, Ispanijoje, Jungtinėje Karalystėje ir daugelyje kitų šalių. Singlas „The Edge of Glory“ tapo 2 kartus platininis Australijoje.
Zelvos rajonas

Geografija

Kraštą užima Valkavysko ir Smurgainių aukštumos, skiriamos Zelvos upės slėnio. Šiaurėje plyti Nemuno žemuma. Būdingas aukštis 150–200 m, aukščiausia vieta – 239 m (prie Madzeikos kaimo). Svarbiausios upės yra Zelva ir Ščiara su intakais Lukonica ir Biaroza, telkšo didžiausias srityje Zelvos tvenkinys. Miškingumas – 16,1 % (pušynai, eglynai, beržynai).
Atžalos (serialas)

Tema

„Atžalų“ serialas– tai trečioji „Giminių“ karta – vaikaičiai, kuriems Baltijos kelias, Trispalvė Gedimino bokšte, tėvų ir senelių išgyventi Nepriklausomybės laikai prisimenami jau tik kaip istorija. Serialo herojams svarbiausią vietą gyvenime užima verslas, pinigai ir turtas. Jų nestebina nei smurtas, nei savivalė, nei cinizmas, nei išdavystė, nei apgaulės.